PREDKLADACIA SPRÁVA 

Návrh zákona, ktorým sa mení a dopĺňa zákon č. 747/2004 Z. z. o dohľade nad finančným trhom a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení neskorších predpisov (ďalej len „návrh zákona“) vyplýva z potreby implementácie nariadenia (EÚ) 2024/3005 z 27. novembra 2024 o transparentnosti a integrite činností týkajúcich sa environmentálnych ratingov, sociálnych ratingov a ratingov v oblasti správy a riadenia ratingov (ratingov ESG) a o zmene nariadení (EÚ) 2019/2088 a (EÚ) 2023/2859 (Ú. v. EÚ L, 2024/3005, 12.12.2024) s cieľom určenia orgánu na úrovni členského štátu, ktorý bude vykonávať jednotlivé úlohy a aktivity vyplývajúce z nariadenia 2024/3005.
Vo všeobecnosti dohľad nad poskytovateľmi ESG ratingov podľa predmetného nariadenia vykonáva orgán ESMA, ale tento orgán je oprávnený v určitých prípadoch definovaných v nariadení žiadať príslušné orgány na úrovni členských štátov (v prípade Slovenskej republiky Národnú banku Slovenska), aby vykonávali v jeho mene konkrétne vyšetrovacie úlohy a kontroly na mieste. Orgán ESMA by mal zároveň na základe predmetného nariadenia informovať príslušné orgány členských štátov o vyšetrovaní na území členského štátu.
Podstatou zmien zákona je určenie Národnej banky Slovenska ako príslušného orgánu v Slovenskej republike, ktorý bude vykonávať vybrané úlohy a aktivity vyplývajúce z nariadenia. 
Súčasťou návrhu zákona je aj úprava vybraných ustanovení zákona č. 747/2004 Z. z. o dohľade nad finančným trhom a o zmene a doplnení niektorých zákonov v znení neskorších predpisov, ktoré vyplynuli z aplikačnej praxe. 
Súčasťou návrhu sú aj legislatívne úpravy zákona č. 371/2014 Z. z. o riešení krízových situácií na finančnom trhu a o zmene a doplnení niektorých zákonov s cieľom odstrániť nedostatky transpozície čl. 2 Nariadenia Európskeho parlamentu a Rady (EÚ) 2022/2036 z 19. októbra 2022, ktorým sa mení nariadenie (EÚ) č. 575/2013 a smernica 2014/59/EÚ, pokiaľ ide o prudenciálne zaobchádzanie s globálnymi systémovo významnými inštitúciami so stratégiou riešenia krízových situácií vo viacerých okamihoch a metódy nepriameho upisovania nástrojov oprávnených na splnenie minimálnej požiadavky na vlastné zdroje a oprávnené záväzky (Ú. v. EÚ L 275, 25.10.2022), ktorým sa upravuje smernica Európskeho parlamentu a Rady 2014/59/EÚ z  15. mája 2014, ktorou sa stanovuje rámec pre ozdravenie a riešenie krízových situácií úverových inštitúcií a investičných spoločností a ktorou sa mení smernica Rady 82/891/EHS a smernice Európskeho parlamentu a Rady 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EÚ, 2012/30/EÚ a 2013/36/EÚ a nariadenia Európskeho parlamentu a Rady (EÚ) č. 1093/2010 a (EÚ) č. 648/2012 (Ú. v. EÚ L 173, 12.6.2014) v platnom znení.
Návrh zákona je v súlade s Európskou chartou miestnej samosprávy.
Návrh zákona bol dňa 21. apríla 2026 prerokovaný a schválený Legislatívnou radou vlády Slovenskej republiky a na rokovanie vlády SR sa predkladá bez rozporov a so zapracovanými pripomienkami sekretariátu Legislatívnej rady vlády Slovenskej republiky.


2
